PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/053	Bratislava 28. septembra 2010	

Protimonopolný úrad Slovenskej republiky, odbor koncentrácií, v správnom konaní číslo 0031/OK/2010 začatom dňa 20. 08. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa YIT Rakennus Oy (paralelné meno v anglickom jazyku YIT Construction Ltd.), so sídlom Panuntie 11, 00620 Helsinki, Fínsko, obchodné identifikačné číslo: 1565583-5 a podnikateľa REDING a.s., so sídlom Račianska 153/A, 831 54 Bratislava, IČO: 35 718 625,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom YIT Rakennus Oy (paralelné meno v anglickom jazyku YIT Construction Ltd.), so sídlom Panuntie 11, 00620 Helsinki, Fínsko, obchodné identifikačné číslo: 1565583-5 nad podnikom podnikateľa REDING a.s., so sídlom Račianska 153/A, 831 54 Bratislava, IČO: 35 718 625 na základe Zmluvy o prevode akcií, ktorá bola uzatvorená dňa 12. 08. 2010 medzi spoločnosťou YIT Rakennus Oy (paralelné meno v anglickom jazyku YIT Construction Ltd.), so sídlom Panuntie 11, 00620 Helsinki, Fínsko, obchodné identifikačné číslo: 1565583-5 ako kupujúcim a Ing. Ladislavom Veršovským a súčasnými menšinovými akcionármi spoločnosti REDING a.s., so sídlom Račianska 153/A, 831 54 Bratislava, IČO: 35 718 625 ako predávajúcimi. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 2993/2010 dňa 20. 08. 2010 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť YIT Rakennus Oy (paralelné meno v anglickom jazyku YIT Construction Ltd.), so sídlom Panuntie 11, 00620 Helsinki, Fínsko, obchodné identifikačné číslo: 1565583-5 (ďalej len „YIT Construction“) prostredníctvom splnomocneného právneho zástupcu Mgr. Tomáša Čermáka, advokáta, Hodžovo nám. 1A, 811 06 Bratislava (ďalej len „právny zástupca“) oznamuje koncentráciu spočívajúcu v nadobudnutí výlučnej kontroly podnikateľom YIT Construction nad podnikom podnikateľa REDING a.s., so sídlom Račianska 153/A, 831 54 Bratislava, IČO: 35 718 625 (ďalej len „REDING“) na základe Zmluvy o prevode akcií, ktorá bola uzatvorená dňa 12. 08. 2010 medzi spoločnosťou YIT Construction ako kupujúcim a Ing. Ladislavom Veršovským a súčasnými menšinovými akcionármi spoločnosti REDING ako predávajúcimi (ďalej len „Zmluva o prevode akcií“).

2.	Na základe doručenia predmetného Oznámenia koncentrácie sa dňa 20. 08. 2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0031/OK/2010, o čom úrad informoval oznamovateľa koncentrácie listom zaevidovaným pod číslom 3116/PMÚ SR/2010 dňa 31. 08. 2010.

3.	Vzhľadom na to, že Oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 3116/PMÚ SR/2010 zo dňa 31. 08. 2010 vyzval účastníka konania na doplnenie Oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

4.	Účastník konania doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným pod číslom 3199/2010 dňa 10. 09. 2010. Doručením tohto listu sa predmetné Oznámenie koncentrácie stalo úplné a dňa 13. 09. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 3247/PMÚ SR/2010 zo dňa 14. 09. 2010.

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 08. 09. 2010.

6.	Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

I.	Podnikatelia

7.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

YIT Construction

8.	Spoločnosť YIT Construction je spoločnosťou založenou podľa právneho poriadku Fínska. Jediným  spoločníkom spoločnosti YIT Construction je spoločnosť YIT Corporation, so sídlom P.O. Box 36 (Panuntie 11), 00621 Helsinki (ďalej len „YIT Corporation“) a podľa Oznámenia koncentrácie spoločnosť YIT Corporation kontroluje spoločnosť YIT Construction.

9.	Spoločnosť YIT Corporation, ktorá je materskou spoločnosťou spoločnosti YIT Construction, vykonáva kontrolu aj nad ďalšími spoločnosťami a ich dcérskymi spoločnosťami (ďalej len „skupina YIT“). Zoznam všetkých spoločností patriacich do skupiny YIT je súčasťou spisového materiálu.

10.	Predmetom činnosti spoločnosti YIT Construction je:
-	výrobná činnosť v oblasti stavebníctva, výroba stavebných potrieb a hotových stavebných dielcov v tuzemsku a zahraničí, nákup a predaj nehnuteľností, prenájom bytov a komplexov miestností a nehnuteľností spolu so stavbami a konštrukciami a vykonávanie ich údržby, sprostredkovanie nehnuteľností a prenájmov;
-	výroba a marketing priemyselných a obchodných stavieb, stavebných prvkov a tepelných izolácií v tuzemsku a zahraničí;
-	stavebná a s ňou spojená činnosť v oblasti hlavného mesta a v hospodárskej oblasti Laponska;
-	produkcia informačnej technológie podporujúcej výrobu bytov a nehnuteľností a obsahových služieb;
-	výstavba, spravovanie infraštruktúry a starostlivosť o ňu;
-	výstavba, marketing, predaj, prenájom bytov a sprostredkovanie nehnuteľností;
-	výstavba domov a s ňou spojená činnosť v južnom Fínsku;
-	výstavba, marketing, predaj, prenájom, spravovanie rekreačných bytov a sprostredkovanie nehnuteľností.

11.	Spoločnosť YIT Construction vykonáva kontrolu vo viacerých spoločnostiach, pričom konkrétny zoznam týchto spoločností je súčasťou spisového materiálu. 

12.	Na území Slovenskej republiky je spoločnosť YIT Construction od roku 2008 zastúpená prostredníctvom svojej organizačnej zložky YIT Construction Ltd. Finland – organizačná zložka zahraničnej osoby, so sídlom Andreja Sládkoviča 43, 903 01 Senec (ďalej len „YIT Construction – organizačná zložka“). Predmetom činnosti YIT Construction – organizačná zložka je poradenská činnosť v oblasti obchodu a služieb a prieskum trhu a verejnej mienky. YIT Construction – organizačná zložka nevyvíja žiadnu podnikateľskú činnosť.

13.	Z vyššie uvedených skutočností vyplýva, že spoločnosť YIT Construction je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

REDING

14.	Spoločnosť REDING je akciová spoločnosť zapísaná v obchodnom registri Okresného súdu Bratislava I, odd. Sa, vložka č. 1410/B. V súčasnosti sú akcionármi spoločnosti REDING fyzické osoby. Väčšinovým akcionárom je Ing. Ladislav Veršovský, ktorý podľa predložených podkladov a informácií vykonáva nad spoločnosťou REDING výlučnú kontrolu. 

15.	Predmetom činnosti spoločnosti REDING je najmä: 
-	výkon činnosti stavbyvedúceho a stavebného dozoru - pozemné stavby,  dopravné stavby,
-	vykonávanie dopravných, bytových a občianskych, priemyselných a inžinierskych stavieb (vrátane vybavenia sídliskových celkov),
-	obstarávateľská a sprostredkovateľská činnosť v stavebníctve,
-	montáž, oprava, údržba elektrických zariadení,
-	zhotovovanie a prevádzkovanie reklamných zariadení a poskytovanie služieb v oblasti reklamy,
-	realitná činnosť - sprostredkovanie kúpy a predaja bytov, rodinných domov, budov, stavieb a pozemkov,
-	prenájom nehnuteľností,
-	projektovanie stavieb.

16.	Podľa Oznámenia koncentrácie v čase oznámenia predmetnej koncentrácie nekontrolovala spoločnosť REDING žiadnu spoločnosť, a to priamo či nepriamo. Z podkladov a informácií predložených účastníkom konania vyplýva, že dňa 31. 08. 2010 spoločnosť REDING nadobudla v súlade so Zmluvou o prevode akcií 100 %-ný majetkový podiel v spoločnosti GALA Residence s.r.o., so sídlom Račianska 153/A, 831 54 Bratislava, IČO: 36 780 260 (ďalej len GALA Residence“) a teda v súčasnosti vykonáva spoločnosť REDING priamu výlučnú kontrolu nad spoločnosťou GALA Residence. 

17.	Vzhľadom na to, že spoločnosť REDING je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

18.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

19.	Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.

20.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

21.	Dňa 12. 08. 2010 bola uzatvorená Zmluva o prevode akcií, na základe ktorej spoločnosť YIT Construction nadobudne od súčasných akcionárov spoločnosti REDING 70 %-ný podiel na základnom imaní spoločnosti REDING. 

22.	Na základe predložených podkladov a informácií, predovšetkým na základe stanov spoločnosti REDING a akcionárskej zmluvy, ktoré budú platné po uskutočnení posudzovanej koncentrácie, úrad zistil, že nadobudnutím majetkového podielu v spoločnosti REDING vo výške 70 % nadobudne spoločnosť YIT Construction možnosť rozhodovať o prijímaní strategických rozhodnutí v spoločnosti REDING. Uskutočnením posudzovanej transakcie teda spoločnosť YIT Construction nadobudne možnosť vykonávať výlučnú kontrolu nad podnikom podnikateľa REDING. 

23.	Z vyššie uvedeného teda vyplýva, že na základe Zmluvy o prevode akcií nadobudne podnikateľ YIT Construction výlučnú kontrolu nad podnikom podnikateľa REDING, čím došlo k vzniku koncentrácie medzi podnikateľmi YIT Construction a REDING podľa § 9 ods. 1 písm. b) zákona v spojení s § 9 ods. 4 písm. b) zákona.

III. Účastníci konania a koncentrácie

24.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

25.	Z vyššie uvedeného vyplýva, že účastníkom konania v prípade predmetnej koncentrácie je podnikateľ YIT Construction, ktorý získava výlučnú kontrolu nad podnikom podnikateľa REDING. 

26.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

27.	V prípade predmetnej koncentrácie je teda účastníkom koncentrácie podnikateľ YIT Construction, ktorý získava výlučnú kontrolu nad podnikom podnikateľa REDING, ako aj podnikateľ REDING, nad ktorým je výlučná kontrola získavaná.

IV. Koncentrácia podliehajúca kontrole úradu

28.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

29.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

30.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

31.	Na základe predložených podkladov a informácií úrad zistil, že podnikateľ REDING dosiahol za uzatvorené účtovné obdobie predchádzajúce vzniku koncentrácie na území Slovenskej republiky celkový obrat vyšší ako 19 000 000 eur a podnikateľ YIT Construction dosiahol za uzatvorené účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur. 

32.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

V. Relevantné trhy

33.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Tovarové a priestorové relevantné trhy

34.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

35.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

36.	Z predložených podkladov a informácií vyplýva, že účastníci koncentrácie YIT Construction a REDING sa zaoberajú nasledovnými aktivitami: 

YIT Construction

37.	Spoločnosť YIT Construction patrí do skupiny YIT, ktorá je celosvetovo aktívna v oblasti stavebných ako aj developerských činností. Svoju činnosť vyvíja v troch hlavných segmentoch, a to:

•	stavebné a priemyselné služby (teritórium Fínsko, Švédsko, Nórsko, Dánsko, Nemecko, Rakúsko, Česká republika, Maďarsko, Rumunsko, Poľsko, Rusko, Estónsko, Lotyšsko, Litva), pričom tento segment zahŕňa:
-	špecifické technické služby vybavenia budov (kúrenie, inštalácie, vzduchotechnika, elektrické rozvody, pracovná bezpečnosť, požiarna bezpečnosť, telekomunikačné systémy), údržbu, renováciu, správu technického vybavenia (vo všetkých štátoch, kde pôsobí skupina YIT),
-	špecifické priemyselné služby (príprava a realizácia projektov rozvodov, nádrží, kotlov, elektrických, ventilačných a automatizačných systémov pre priemysel) a priemyselnú údržbu (primárne na území Fínska a Švédska),
-	služby zamerané na úspory energie pre budovy a priemysel (energetické audity a analýzy budov, riešenia energetickej úspornosti a pod.), a to vo všetkých štátoch, kde pôsobí skupina YIT;

•	stavebné služby na území Fínska (teritórium Fínsko), pričom tento segment zahŕňa nasledovné činnosti:
-	bytová výstavba - výstavba bytových jednotiek, výstavbu celých obytných oblastí, výstavba obydlí na voľný čas; rekonštrukcia bytových domov,
-	komerčná výstavba - výstavba kancelárií, maloobchodných priestorov, logistických priestorov a oddychových projektov; rekonštrukcie; rozvoj nehnuteľností a zmeny ich využívania; realizuje sa vlastná developerská činnosť ako aj stavebná činnosť pre objednávateľov,
-	výstavba infraštruktúry - ulice, cesty, mosty, prístavy a športové ihriská; terénne konštrukcie a kladenie základov; inžinierske činnosti a zakladanie stavieb, výstuže, kamenárske práce; obnova a údržba infraštruktúry; budovanie inžinierskych sietí;

•	medzinárodné stavebné služby (teritórium Rusko, Estónsko, Lotyšsko, Litva, Česká republika), pričom tento segment zahŕňa nasledovné činnosti:
-	bytová výstavba a výstavba celých oblastí - výstavba viacpodlažných, terasových a rodinných domov v rámci vlastných developerských projektov; rôzne stupne dokončovacích prác (oblasť pôsobenia: Rusko, Estónsko, Litva, Lotyšsko, Česká republika),
-	údržba a služby pre obytné budovy - údržba a služby obytných budov vybudovaných spoločnosťami skupiny YIT (oblasť pôsobenia: Rusko),
-	komerčná výstavba - výstavba kancelárií, maloobchodných priestorov a logistických priestorov. Realizujú sa vlastné developerské projekty na vlastných pozemkoch. Projekty pre objednávateľov sú realizované v pobaltských krajinách (oblasť pôsobenia: pobaltské krajiny, oblasť Moskvy a Petrohradu). 

38.	Okrem vyššie uvedených troch hlavných podnikateľských segmentov skupiny YIT vykonávajú určité spoločnosti patriace do skupiny YIT aj iné podporné služby ako napr. prevádzku interných informačných systémov skupiny YIT. Ide o spoločnosti YIT Kalusto Oy, YIT Information Services, Perusyhtymä Oy.

39.	Spoločnosť YIT Construction podľa Oznámenia koncentrácie zastrešuje segmenty: stavebné služby na území Fínska a medzinárodné stavebné služby. Svoju podnikateľskú činnosť vykonáva spoločnosť YIT Construction vo Fínsku, pobaltských krajinách a Rusku. Vodárenské a environmentálne služby poskytuje v krajinách severnej Európy a v niektorých krajinách na Blízkom a Ďalekom východe.

REDING

40.	Z Oznámenia koncentrácie vyplýva, že spoločnosť REDING v rámci svojho predmetu podnikateľskej činnosti vykonáva predovšetkým komplexnú realizáciu občianskych inžinierskych a cestných projektov, predprojektovú a projektovú prípravu, inžiniersku činnosť, výstavbu vlastných stavebných projektov vrátane prenájmu a predaj nehnuteľností. 

41.	Hlavnou činnosťou spoločnosti REDING je výstavba bytových budov a budov pre priemysel a služby a s nimi súvisiacej infraštruktúry (parkoviská, príjazdové cesty). V ojedinelých prípadoch realizuje spoločnosť REDING i samostatné stavby infraštruktúry (dopravné stavby). 

42.	Spoločnosť REDING tiež pôsobí v oblasti výstavby (development) nehnuteľností, teda v oblasti realizácie projektu rozvoja, rekonštrukcie alebo výstavby nehnuteľností primárne za účelom následného predaja (resp. prenájmu) príslušnej nehnuteľnosti. V tejto súvislosti pôsobí spoločnosť REDING aj v oblasti sprostredkovania kúpy a predaja bytov, rodinných domov, budov, stavieb a pozemkov výlučne vo vzťahu k stavbám zhotovovaným spoločnosťou REDING.

43.	Okrem predaja bytov a nebytových priestorov v budovách vo vlastníctve spoločnosti REDING tieto priestory spoločnosť REDING aj prenajíma, avšak len ako prechodné riešenie do času, kým ich odpredá, resp. inak s nimi naloží.

44.	V súvislosti so zabezpečovaním vyššie uvedených podnikateľských činností spoločnosť REDING pôsobí aj v oblasti montáže, opráv, údržby elektrických zariadení, realizuje inžinierske činnosti projektovania stavieb - pozemné stavby a interiér a zhotovuje a prevádzkuje reklamné zariadenia a poskytuje služby v oblasti reklamy. Spoločnosť REDING však podľa Oznámenia koncentrácie vykonáva tieto aktivity takmer výlučne vo vzťahu k vlastným developerským projektom. Poskytovanie týchto služieb tretím osobám predstavuje zanedbateľnú časť podnikateľskej činnosti a obratu spoločnosti REDING.

45.	Z Oznámenia koncentrácie zároveň vyplýva, že spoločnosť REDING vykonáva svoje aktivity výlučne na území Slovenskej republiky. 

46.	Z vyššie uvedeného vyplýva, že vzhľadom na to, že spoločnosť YIT Construction nevykonáva na Slovensku žiadne aktivity, v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie. 

47.	Účastníci koncentrácie vymedzili v Oznámení koncentrácie nasledujúce relevantné trhy:
-	relevantný trh poskytovania stavebných služieb výstavby bytových budov na území Slovenskej republiky,
-	relevantný trh poskytovania stavebných služieb výstavby budov pre priemysel a služby na území Slovenskej republiky,
-	relevantný trh poskytovania stavebných služieb výstavby inžinierskych stavieb (dopravnej infraštruktúry) na území Slovenskej republiky,
-	relevantný trh výstavby (development) nehnuteľností na území Bratislavského kraja,
-	relevantný trh projektovania stavieb – pozemné stavby a interiér na území Slovenskej republiky.

48.	Na základe vyššie uvedených skutočností úrad pri posudzovaní predmetnej koncentrácie vychádzal z relevantných trhov vymedzených účastníkom konania, avšak vzhľadom na nižšie uvedené závery, úrad ponechal v predmetnom prípade presnú definíciu relevantných trhov otvorenú. 

VI. Dopad koncentrácie na hospodársku súťaž

49.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

50.	Podľa podkladov a informácií uvedených v Oznámení koncentrácie, hlavným dôvodom pre realizáciu posudzovanej koncentrácie je záujem účastníka konania rozšíriť svoje podnikateľské aktivity aj na území Slovenskej republiky. 

51.	Z podkladov a informácií predložených v rámci predmetného správneho konania vyplýva, že zatiaľ čo spoločnosť REDING pôsobí výlučne na území Slovenskej republiky, spoločnosť YIT Construction na území Slovenskej republiky nepôsobí, a teda aktivity spoločností YIT Construction a REDING sa vzhľadom na ich priestorové pôsobenie neprekrývajú z horizontálneho ani vertikálneho hľadiska. 

52.	Pri posudzovaní dopadov predmetnej koncentrácie na hospodársku súťaž vo vymedzených oblastiach úrad skúmal štruktúru v týchto oblastiach, intenzitu hospodárskej súťaže, bariéry vstupu a postavenie jednotlivých súťažiacich v daných oblastiach.

Trh poskytovania stavebných služieb výstavby bytových budov na území Slovenskej republiky

53.	Celkovú veľkosť predmetného trhu vyčíslili účastníci koncentrácie na základe údajov o veľkosti stavebnej produkcie bytových budov v Slovenskej republike. Konkrétne údaje sú uvedené v nasledujúcej tabuľke:

Rok	Stavebná produkcia – bytové budovy (v tis. EUR)	
2007	1 495 400	
2008	1 767 000	
2009	1 392 800	
Zdroj: Ročenka slovenského stavebníctva 2010

54.	Na základe údajov o obrate na predmetnom trhu, dosiahli účastníci koncentrácie nasledovné trhové podiely:

Rok	Trhové podiely účastníkov koncentrácie	
	YIT Construction	REDING	
2007	-	1,0036 %	
2008	-	1,0649 %	
2009	-	1,4871 %	
Zdroj: Oznámenie koncentrácie

55.	Podľa Oznámenia koncentrácie sa výstavbou bytových budov na území Slovenskej republiky zaoberá veľké množstvo spoločností, pričom za hlavných konkurentov spoločnosti REDING na predmetnom trhu označili účastníci koncentrácie spoločnosti HORNEX, a.s.; Metrostav SK, a.s.; Chemkostav, a.s.; SIBAMAC, a.s.; Hant BA, a.s.; ZIPP Bratislava, s.r.o. a SkyBau, s.r.o..

56.	Vzhľadom na to, že podnikateľ YIT Construction nepôsobí na predmetnom trhu, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie podnikateľov YIT Construction a REDING z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu. 

Trh poskytovania stavebných služieb výstavby budov pre priemysel a služby na území Slovenskej republiky 

57.	Celkovú veľkosť predmetného trhu vyčíslili účastníci koncentrácie na základe údajov o veľkosti stavebnej produkcie nebytových budov v Slovenskej republike. Konkrétne údaje sú uvedené v nasledujúcej tabuľke:

Rok	Stavebná produkcia – nebytové budovy (v tis. EUR)	
2007	2 271 100	
2008	2 763 700	
2009	2 527 800	
Zdroj: Ročenka slovenského stavebníctva 2010

58.	Na základe údajov o obrate na predmetnom trhu, dosiahli účastníci nasledovné trhové podiely:

Rok	Trhové podiely účastníkov koncentrácie	
	YIT Construction	REDING	
2007	-	0,1652 %	
2008	-	0,1702 %	
2009	-	0,2048 %	
Zdroj: Oznámenie koncentrácie

59.	Účastníci koncentrácie v Oznámení koncentrácie za hlavných konkurentov spoločnosti REDING na predmetnom trhu označili spoločnosti ZIPP Bratislava, s.r.o.; Stamart Martin, s.r.o.; INGSTEEL, spol. s r.o.; Metrostav SK, a.s. a DYNAMIK HOLDING, a.s..

60.	Vzhľadom na to, že podnikateľ YIT Construction nepôsobí na predmetnom trhu, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie podnikateľov YIT Construction a REDING z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu. 

Trh poskytovania stavebných služieb výstavby inžinierskych stavieb (dopravnej infraštruktúry) na území Slovenskej republiky

61.	Celkovú veľkosť predmetného trhu za rok 2009 vyčíslili účastníci koncentrácie na základe údajov o veľkosti produkcie inžinierskych stavieb v Slovenskej republike podľa Ročenky slovenského stavebníctva 2010 ako 1 569 300 tis. eur.

62.	Spoločnosť REDING podľa Oznámenia koncentrácie samostatne na relevantnom trhu výstavby inžinierskych stavieb nepôsobí, resp. pôsobí vo veľmi obmedzenom rozsahu. Okrem ojedinelých prípadov vykonáva spoločnosť REDING výstavbu v tomto segmente len v súvislosti s výstavbou bytových resp. nebytových stavieb (napr. výstavba parkoviska alebo príjazdovej cesty k realizovanej budove).

63.	Na základe údajov o obrate na predmetnom trhu uvedených v Oznámení koncentrácie dosiahol podnikateľ REDING trhový podiel 0,0109 % celkovej produkcie. 

64.	Účastníci v Oznámení koncentrácie za hlavných konkurentov spoločnosti REDING na predmetnom trhu označili podnikateľov Váhostav – SK, a.s.; Doprastav, a.s.; Inžinierske stavby, a.s.; SKANSKA SK, a.s. a OHL Pozemné stavby a.s..

65.	Vzhľadom na to, že podnikateľ YIT Construction nepôsobí na predmetnom trhu, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie podnikateľov YIT Construction a REDING z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu.

Trh výstavby (development) nehnuteľností na území Bratislavského kraja

66.	Na základe údajov publikovaných Štatistickým úradom Slovenskej republiky za rok 2009, účastníci koncentrácie odhadli, že predmetný trh dosiahol za rok 2009 veľkosť v celkovom objeme 340 000 tis. eur.

67.	Na základe údajov o obrate na predmetnom trhu uvedených v Oznámení koncentrácie, dosiahol podnikateľ REDING trhový podiel, ktorý nepresiahol 1 %.

68.	Podľa oznamovateľa koncentrácie sú najvýznamnejšími konkurentmi spoločnosti REDING na relevantnom trhu nasledujúce spoločnosti s nižšie uvedenými trhovými podielmi:

P. č.	Názov spoločnosti	Podiel na trhu	
1.	Cresco, Quinlan Private Golub (TRICORP) 	8,3 %	
2.	Finep	6,0 %	
3.	Atlas Real	4,4 %	
4.	Skanska Reality	4,0 %	
5.	WEON group, Centaurea a.s. 	3,9 %	
6.	Central Europe Group (CEG) 	3,9 %	
7.	KGS holding Iceland (mono s.r.o.)	3,8 %	
8.	Avocat/Lucron	3,6 %	
9.	ZIPP	3,5 %	
10.	Vodotika - MG s.r.o.	3,4 %	
Zdroj: Štatistický úrad, kvalifikovaný odhad účastníkov koncentrácie

69.	Vzhľadom na to, že podnikateľ YIT Construction nepôsobí na predmetnom trhu, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie podnikateľov YIT Construction a REDING z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu.

Trh projektovania stavieb – pozemné stavby a interiér na území Slovenskej republiky 

70.	Celkovú veľkosť predmetného relevantného trhu vyčíslili účastníci koncentrácie na základe údajov z Ročenky slovenského stavebníctva 2010, podľa ktorých dosiahlo 18 najväčších inžiniersko - projektových a výskumných organizácií v roku 2009 tržby vo výške viac ako 81 527 tis. eur. 

71.	Na základe údajov o obrate na predmetnom trhu uvedených v Oznámení koncentrácie, dosiahol podnikateľ REDING trhový podiel, ktorý nepresiahol 0,001 %.

72.	Účastníci v Oznámení koncentrácie za hlavných konkurentov spoločnosti REDING na predmetnom trhu označili podnikateľov Atelier Art s.r.o. a PROEFEKT spol. s r.o..

73.	Vzhľadom na to, že podnikateľ YIT Construction nepôsobí na predmetnom trhu, uskutočnením posudzovanej koncentrácie dochádza k spájaniu podnikateľov, ktorí nepôsobia na rovnakom trhu, čo znamená, že po uskutočnení posudzovanej koncentrácie sa postavenie podnikateľov YIT Construction a REDING z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu. 

VII. Záver

74.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že vzhľadom na to, že tak ako bolo uvedené vyššie, uskutočnením posudzovanej koncentrácie nedôjde k horizontálnemu ani vertikálnemu prekrytiu aktivít účastníkov koncentrácie na území Slovenskej republiky a že uskutočnením posudzovanej koncentrácie sa postavenie účastníkov koncentrácie a štruktúra konkurenčného prostredia na území Slovenskej republiky nezmení. Posudzovaná koncentrácia teda nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovaných trhoch.

75.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

76.	Podľa § 33 zákona úrad listom číslo 3319/PMÚ SR/2010 zo dňa 23. 09. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

77.	Účastník konania sa k predmetnej výzve vyjadril faxom zaevidovaným úradom pod číslom 3363/2010 dňa 28. 09. 2010, doplneným listom dňa 28. 09. 2010, v ktorom uviedol zmeny uskutočnené od oznámenia koncentrácie a vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

78.	S výnimkou vyššie uvedeného doplnenia informácií a vymedzenia obchodného tajomstva, z vyjadrenia účastníka konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky a že súhlasí so zisteniami a závermi úradu.

79.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Mgr. Tomáš Čermák
advokát
Hodžovo nám. 1A
811 06 Bratislava